《小雪初晴樊榭见访同游梵天讲寺》
清代·丁敬

朝来幽事动，良友过我早。清游敦宿昔，一雪晴正好。

逦迤城之南，几度略彴小。蹋冻乾藓坡，徙倚疏林杪。

涧风划松雪，残玉落翠纛。钱王此缔构，突兀双塔表。

劫火虽皴𥀶，句勒犹夭矫。金容归浩空，追蠡翳勿考。

依稀景泰字，剔辨劳指爪。灵鳗应就蛰，寒甃慑深窅。

裴回日停午，古意益绵眇。高僧句通禅，心折玉局老。

月履疑往来，烟钟寂昏晓。久立肌骨森，烦虑脱如扫。

江光莹不遥，极目点云鸟。

作者简介：丁敬（1695—1765）清代书画家、篆刻家。字敬身，号钝丁、砚林，别号龙泓山人、孤云、石叟、梅农、清梦生、玩茶翁、玩茶叟、砚林外史、胜怠老人、孤云石叟、独游杖者等，浙江杭州府钱塘县人。乾隆初年举鸿博不就，卖酒街市。嗜好金石文字，工诗善画，所画梅笔意苍秀。尤精篆刻，擅长切刀法，为“浙派篆刻”开山鼻祖，“西泠八家”之首。有《武林金石记》、《砚林诗集》、《砚林印存》、《寿寿初稽》等。